Il-Kummissjoni Ewropea sodisfatta bil-ftehim politiku li ntlaħaq bejn il-Parlament Ewropew u l-Kunsill dwar il-Faċilità għall-Irkupru u r-Reżiljenza (Recovery and Resilience Facility, RRF). L-RRF huwa strument ewlieni li jinsab fil-qalba ta' NextGenerationEU, il-pjan tal-UE biex noħorġu aktar b'saħħitna mill-kriżi ta' bħalissa. Il-Faċilità se tagħmel ammont ta' €672.5 biljun disponibbli f'self u għotjiet bħala appoġġ għar-riformi u l-investimenti li jsiru mill-Istati Membri. Din se jkollha rwol kruċjali biex jittaffa l-impatt ekonomiku u soċjali tal-pandemija tal-coronavirus u biex l-ekonomiji u s-soċjetajiet Ewropej isiru aktar sostenibbli, reżiljenti u mħejjija aħjar għat-tranżizzjonijiet ekoloġiċi u diġitali. L-elementi prinċipali tal-ftehim Il-ftehim, li jrid jiġi approvat finalment mill-Parlament Ewropew u mill-Kunsill, jipprevedi li l-ambitu tal-RRF se jinbena fuq sitt pilastri: it-tranżizzjoni ekoloġika; it-trasformazzjoni diġitali; tkabbir u impjiegi intelliġenti, sostenibbli u inklużivi; il-koeżjoni soċjali u territorjali; is-saħħa saħħa u r-reżiljenza; u politiki għall-ġenerazzjoni li jmiss, it-tfal u ż-żgħażagħ, fosthom l-edukazzjoni u l-ħiliet. L-Unjoni Ewropea impenjat ruħha li tilħaq in-newtralità klimatika sal-2050, u l-ġimgħa li għaddiet il-Kunsill Ewropew appoġġa l-proposta tal-Kummissjoni li l-emissjonijiet tal-gassijiet serra jitnaqqsu b'55 % sal-2030 meta mqabbla mal-livelli tal-1990. Għadaqstant, l-Istati Membri għandhom jagħtu prijorità lir-riformi u lill-investimenti li jsostnu t-tranżizzjoni klimatika. Il-ftehim jipprevedi li mhux anqas minn 37 % tan-nefqa fuq l-investimenti u r-riformi f'kull wieħed mill-pjanijiet nazzjonali għall-irkupru u r-reżiljenza għandhom jappoġġaw l-objettivi klimatiċi. Barra minn hekk, l-investimenti u r-riformi kollha jridu jirrispettaw il-prinċipju “li ma ssirx ħsara sinifikanti”, u b'hekk jiġi żgurat li ma jikkaġunawx ħsara sinifikanti għall-ambjent. L-Istati Membri għandhom jiżguraw ukoll livell għoli ta' ambizzjoni meta jiddefinixxu r-riformi u l-investimenti li jippermettu t-tranżizzjoni diġitali bħala parti mill-pjanijiet għall-irkupru u r-reżiljenza tagħhom. Mill-anqas 20 % tan-nefqa fuq l-investimenti u r-riformi f'kull wieħed mill-pjanijiet nazzjonali għall-irkupru u r-reżiljenza għandhom jappoġġaw it-tranżizzjoni diġitali. Il-pjanijiet għall-irkupru u r-reżiljenza mistennija wkoll li jikkontribwixxu għall-indirizzar effettiv tal-isfidi identifikati fir-rakkomandazzjonijiet speċifiċi għall-pajjiżi fl-ambitu tas-Semestru Ewropew, li huwa l-qafas għall-koordinazzjoni tal-politiki ekonomiċi u soċjali madwar l-Unjoni. Il-ftehim jipprevedi rwol b'saħħtu għall-Parlament Ewropew fir-rigward tal-governanza tal-RRF. Id-“djalogu dwar l-irkupru u r-reżiljenza” li se jsir fuq bażi regolari se jippermetti lill-Parlament li jistieden lill-Kummissjoni għal diskussjoni dwar il-kwistjonijiet differenti relatati mal-Faċilità. Se tinħoloq tabella ta' valutazzjoni, li se tkun disponibbli fid-dominju pubbliku wkoll, li tagħti informazzjoni dwar il-progress li jsir fuq l-RRF u fuq il-pjani nazzjonali. L-Istati Membri se jkollhom idaħħlu fis-seħħ miżuri qawwija biex iħarsu l-interessi finanzjarji tal-Unjoni, speċjalment għall-prevenzjoni tal-frodi, il-korruzzjoni u l-kunflitti ta' interess. Intlaħaq qbil ukoll li 13 % tal-ammont totali allokat lill-Istati Membri se jkun disponibbli bħala prefinanzjament hekk kif jiġu approvati l-pjanijiet għall-irkupru u r-reżiljenza, biex ikun żgurat li l-flus jibdew jingħataw mill-aktar fis possibbli għall-indukrar tal-irkupru ekonomiku li jinbet. Membri tal-Kulleġġ qalu: Il-President tal-Kummissjoni Ewropea, Ursula von der Leyen, qalet: “Għandna pakkett finanzjarju bla preċedent - il-Baġit tal-UE u l-pjan ta' rkupru tagħna NextGenerationEU - biex nagħtu s-setgħa lill-ekonomiji tagħna. Il-Faċilità għall-Irkupru u r-Reżiljenza se tkun fil-qalba tan-NextGenerationEU. Sodisfatta li l-ftehim tal-lum huwa pass importanti 'il quddiem għall-finanzjament tal-investimenti u r-riformi li għandna bżonn bħala appoġġ għall-irkupru ekonomiku u biex jinbnew il-pedamenti għal Ewropa aktar b'saħħitha u aktar reżiljenti.” Valdis Dombrovskis, il-Viċi President Eżekuttiv għal Ekonomija għas-servizz tan-Nies, qal: “It-tliet istituzzjonijiet ewlenin tal-UE laħqu ftehim politiku dwar il-Faċilità għall-Irkupru u r-Reżiljenza, li jwittu t-triq għal €672 biljun f'self u f'għotjiet. Il-Faċilità se tappoġġa r-riformi u l-investimenti nazzjonali li se jappoġġaw l-irkupru u jgħinu t-tiġdid tal-ekonomiji tal-UE, billi tagħmilhom aktar ekoloġiċi u aktar diġitali b'manjiera inklużiva u soċjalment ġusta. Issa l-Istati Membri għandhom iċ-ċertezza li għandhom bżonn biex jiffinalizzaw il-pjanijiet nazzjonali tagħhom u jaċċessaw dan il-finanzjament mingħajr preċedent. Se ngħinuhom matul il-proċess kollu biex din l-opportunità tintuża bl-aħjar mod. L-enfasi tagħna hija li l-finanzjament jgħaddi għand dawk li jeħtiġuh l-aktar biex l-irkupru kollettiv tal-UE jibda bi ħġaru.” Paolo Gentiloni, il-Kummissarju għall-Ekonomija, qal: “Il-Faċilità għall-Irkupru u r-Reżiljenza twitti t-triq biex l-Ewropa mhux biss tibni l-ekonomija tagħha mill-ġdid wara l-pandemija iżda wkoll biex tittrasformaha. Nixtieq nirringrazzja lill-Presidenza Ġermaniża u lin-negozjaturi tal-Parlament Ewropew tal-għajnuna biex jintlaħaq dan il-ftehim b'saħħtu. Għandna opportunità unika biex inwettqu l-impenji ambjentali tagħna, biex ngħaġġlu t-tranżizzjoni diġitali, biex insaħħu l-ħiliet u nindirizzaw l-inugwaljanza. Biex din l-opportunità tirnexxi, il-Kummissjoni u l-awtoritajiet nazzjonali jridu jaħdmu id f'id biex japprovaw u mbagħad jimplimentaw b'mod effettiv sett ta' pjanijiet nazzjonali ambizzjużi u kredibbli. Hekk kif din is-sena kiefra tasal fi tmiemha, ejjew inħarsu 'l quddiem lejn l-2021 b'ottimiżmu u determinazzjoni.” Issa t-test tar-Regolament irid jiġi finalizzat fil-livell tekniku. Imbagħad il-Parlament Ewropew u l-Kunsill iridu japprova it-test formalment biex ir-Regolament ikun jista' jidħol fis-seħħ mill-aktar fis possibbli. Ladarba r-Regolament ikun daħal fis-seħħ l-Istati Membri se jkunu jistgħu jippreżentaw il-pjanijiet tagħhom għall-irkupru u r-reżiljenza, li jistabbilixxu pakkett koerenti ta' riformi u proġetti ta' investiment. Fl-10 ta' Novembru 2020 intlaħaq ftehim politiku bejn il-Parlament Ewropew, l-Istati Membri tal-UE fil-Kunsill, u l-Kummissjoni, dwar il-baġit fit-tul li jmiss tal-UE u dwar NextGenerationEU. Bħala l-pass li jmiss, issa jenħtieġ li l-pakkett tal-QFP u r-ratifika tad-Deċiżjoni dwar ir-Riżorsi Proprji jsiru b'mod urġenti. Ladarba jiġi adottat, il-baġit fit-tul tal-UE, flimkien mal-inizjattiva NextGenerationEU, li hija strument temporanju mfassal biex tagħti spinta lill-irkupru tal-Ewropa, se jkun l-akbar pakkett ta' stimolu li qatt ġie ffinanzjat permezz tal-baġit tal-UE. Total ta' €1.8 triljun se jgħinu biex wara l-COVID-19 terġa' tinbena l-Ewropa. Se tkun Ewropa aktar ekoloġika, aktar diġitali u aktar reżiljenti. Is-sit web tal-Kummissjoni dwar il-Faċilità għall-Irkupru u r-Reżiljenza Il-proposta tal-Kummissjoni biex tinħoloq Faċilità għall-Irkupru u r-Reżiljenza